CELEX: 52018HB0036
Language: el
Date: 2018-12-07 00:00:00
Title: Σύσταση της Ευρωπαϊκής Κεντρικής Τράπεζας, της 7ης Δεκεμβρίου 2018, σχετικά με το μητρώο δεδομένων ιδρυμάτων και συνδεδεμένων επιχειρήσεων (ΕΚΤ/2018/36)

17.1.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 21/1
            
         
      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 7ης Δεκεμβρίου 2018
      σχετικά με το μητρώο δεδομένων ιδρυμάτων και συνδεδεμένων επιχειρήσεων
      (ΕΚΤ/2018/36)
      (2019/C 21/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127, παράγραφοι 2 και 5, και το άρθρο 132 παράγραφος 1 τρίτη περίπτωση,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5.1,
      Εκτιμώντας τα ακόλουθα:
      
                  (1)
               
               
                  Το μητρώο δεδομένων ιδρυμάτων και συνδεδεμένων επιχειρήσεων (Register of Institutions and Affiliates Data, εφεξής το «RIAD») αποτελεί την κοινόχρηστη δέσμη δεδομένων αναφοράς νομικών και λοιπών στατιστικών θεσμικών μονάδων, η συλλογή των οποίων υποστηρίζει τη διεκπεραίωση εργασιών σε επίπεδο Ευρωσυστήματος και την εκτέλεση των καθηκόντων του Ευρωπαϊκού Συστήματος Κεντρικών Τραπεζών (ΕΣΚΤ) και του ενιαίου εποπτικού μηχανισμού (ΕΕΜ). Οι πληροφορίες που καταχωρίζονται στο RIAD προέρχονται τόσο από τα μέλη του Ευρωσυστήματος όσο και από εθνικές κεντρικές τράπεζες (ΕθνΚΤ) κρατών μελών που δεν έχουν ως νόμισμα το ευρώ, οι οποίες συμμετέχουν οικειοθελώς στη λειτουργία του RIAD.
               
            
                  (2)
               
               
                  Κατά την παροχή, ενημέρωση και επικύρωση δεδομένων αναφοράς οντοτήτων που καταχωρίζονται στο RIAD σύμφωνα με τις διατάξεις της κατευθυντήριας γραμμής (ΕΕ) 2018/876 της Ευρωπαϊκής Κεντρικής Τράπεζας (ΕΚΤ/2018/16) (1), οι ΕθνΚΤ των κρατών μελών που δεν έχουν ως νόμισμα το ευρώ, οι οποίες συμμετέχουν στη λειτουργία του RIAD, θα πρέπει να συνεργάζονται τόσο μεταξύ τους όσο και με τις ΕθνΚΤ του Ευρωσυστήματος και την Ευρωπαϊκή Κεντρική Τράπεζα και να αποκτούν και να παρέχουν πρόσβαση σε δεδομένα που αφορούν τις εγχώριες οντότητές τους στη βάση της αμοιβαιότητας.
               
            
                  (3)
               
               
                  Προς διασφάλιση στενής και αποτελεσματικής συνεργασίας κατά τη διαχείριση του RIAD σε επίπεδο ΕΣΚΤ, σύμφωνα και με την αιτιολογική σκέψη 9 της κατευθυντήριας γραμμής (ΕΕ) 2018/876 (ΕΚΤ/2018/16), θα πρέπει να εκδοθεί σύσταση η οποία θα συμπληρώνει τις διατάξεις της τελευταίας.
               
            
                  (4)
               
               
                  Η παροχή πρόσβασης σε δεδομένα του RIAD διέπεται από το καθεστώς εμπιστευτικότητας του ΕΣΚΤ ή, εφόσον δεν πρόκειται για στατιστικά δεδομένα, από άλλα εχέγγυα εμπιστευτικότητας, η δε ανταλλαγή δεδομένων μεταξύ κρατών μελών που δεν έχουν ως νόμισμα το ευρώ ενδέχεται να υπόκειται σε επιπλέον νομικούς περιορισμούς που ισχύουν σε εθνικό επίπεδο,
               
            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      I.   Ορισμός
      
      Για τους σκοπούς της παρούσας σύστασης ο όρος «οντότητα» νοείται κατά τους ορισμούς του άρθρου 2 σημείο 1 της κατευθυντήριας γραμμής (ΕΕ) 2018/876 (ΕΚΤ/2018/16).
      II.   Παροχή στατιστικών πληροφοριών
      
      Οι αποδέκτες της παρούσας σύστασης θα πρέπει να εφαρμόζουν τις διατάξεις της κατευθυντήριας γραμμής (ΕΕ) 2018/876 (ΕΚΤ/2018/16), οι οποίες απευθύνονται στις ΕθνΚΤ των κρατών μελών με νόμισμα το ευρώ.
      III.   Τελική διάταξη
      
      Η παρούσα απόφαση απευθύνεται στις ΕθνΚΤ των κρατών μελών που δεν έχουν ως νόμισμα το ευρώ.
      
         Φρανκφούρτη, 7 Δεκεμβρίου 2018.
         
            
               Ο Πρόεδρος της ΕΚΤ
            
            Mario DRAGHI
         
      
      
         (1)  Κατευθυντήρια γραμμή (ΕΕ) 2018/876 της Ευρωπαϊκής Κεντρικής Τράπεζας, της 1ης Ιουνίου 2018, σχετικά με το μητρώο δεδομένων ιδρυμάτων και συνδεδεμένων επιχειρήσεων (ΕΚΤ/2018/16) (ΕΕ L 154 της 18.6.2018, σ. 3).